Inhuldiging van nuwe ministers gaan voortDie Wes-Kaapse hooggeregshof. Argieffoto Die inhuldiging van die nuwe ministers en adjunkministers, wat Vrydag in die vroeë oggendure deur die presidensie aangekondig is, sal voortgaan nadat die Wes-Kaapse hooggeregshof ŉ interdik om die inhuldiging te verhoed van die hand gewys het. Die DA het Vrydag die dringende aansoek gebring om die inhuldiging van die ministers te keer. Mmusi Maimane, leier van die DA, het vroeër gesê Zuma se vervanging van ministers met diegene wie se integriteit bevraagteken kan word, “het sy selfdienende projek van staatskaping voltooi”. Hy het gesê die party moes optree omdat die land se toekoms daarvan afhang. Maimane het ook ŉ beroep op lede van die publiek gedoen om op 7 April saam met hom aan ŉ optog deel te neem na Luthuli Huis om die ANC te versoek om hul mosie van wantroue teen Zuma te steun. Die inhuldiging van die nuwe ministers sou na verwagting 18:00 begin.